Planerne om at bygge en stormoské i Aarhus er faldet til jorden.

Byrådet i Aarhus har besluttet at annullere salget af en grund på Bautavej i Aarhus Vest. Ifølge tidligere planer skulle der bygges en ny moské på stedet. Det skriver Jyllands-Posten.

Stormoskéen fik dødsstødet ved en flertalsafgørelse i byrådet onsdag. Kun Enhedslisten og De Radikale støttede fortsat idéen om at sælge grunden til en muslimsk forening.

Aarhus' borgmester, Jacob Bundsgaard (S), henviste til foreningerne bag stormoskéen i sin begrundelse for, hvorfor han ikke længere kunne stå inde for salgsplanerne.

- Socialdemokraterne har mistet tilliden til det konkrete projekt, fordi nogle foreninger bag er afsløret i at have holdninger, som er uforenelige med vores demokrati og retssamfund, siger han ifølge Jyllands-Posten.

Venstre tog godt imod udmeldingen fra Socialdemokraterne såvel som SF, der også har sat foden ned i forbindelse med planerne om en stormoské.

Men Venstres politiske ordfører i byrådet, Gert Bjerregaard, savner svar på, om en anden stormoské engang kan blive bygget i området.

- Det står hen i det uvisse, hvad borgmesterens holdning er til, at en stormoské placeres tæt på Gellerupparken i fremtiden. Hvor lang tid varer karantænen? Et, to eller tre år, eller er det for altid, sagde Gert Bjerregaard.

Borgmester Jacob Bundsgaard pointerede derefter, at det er svært at tage stilling til et nyt projekt, før det overhovedet er i støbeskeen.